open-index/open-wikipedia-markdown huggingface dataset:
Pedro Celestino Hooi ( Shon Pe)

**Pedro (Shon Pe) Celestino Hooi** (☆ 19 di mei 1941 na Kòrsou - † 30 di aprel 2020), mihó konosí komo *Shon Pe*, tabata un entrenadó di bòkseo i coach deportivo di Kòrsou.

## Biografia
Shon Pe tabata a nasé i lanta den Bandabou, den e bario di Leliënberg. El  a bai Sint Jan School i despues a pasa pa sigui su Mulo na Sint Thomas College na Otrobanda. For di den su hubentut, e tabata sinti su mes atraé pa deporte i tambe dunamentu di guia deportivo na hóbennan. Na 1969 Shon Pe Hooi a kuminsá komo entrenadó den e deporte di bòkseo. E tabata trein eks-kampion mundial José Legra i vários bòksdó manera e antianonan Frank Albertus i Edwin Alberto, konosí komo ‘Fighting Mack’. Su trayektoria den ramo di bòkseo ta hib'e diferente pais, entre otro Colombia, Mexico, Italia i Spaña. Mesun tempu e tabata aktivo komo promotor i ‘matchmaker’ huntu ku Angel (Gordito di Oro) Job, i tabata organisá diferente evento di bòkseo na e Islanan ABC.

Na 1974 riba initiativa di Shon Pe a lanta "Country Boxing Club" (CDC), un klup di bokseo na Barber pa hubentut desde 14 aña. Na aña 1978 el a kuminsá traha komo ‘sportleider’ na Fundashon Servisio di Deporte i Rekreashon Kòrsou (Fundashon SEDREKO). Ramonan di deporte ku el a dediká tempu na dje i tambe siña hóbennan praktiká ta: bòkseo, futbòl, beisbòl, sòftbòl, slagbal, basketbòl i vòlibòl. Na Sedreko *Shon Pe* a dediká su mes na duna guia i edukashon na hóbennan di Bandabou, i tambe otro partinan di Kòrsou. E tabata duna lès di deporte na hóbennan ku tabata hospedá na e internat *San Fernando*, na skolnan básiko i tambe skolnan avansá na Bandabou. Banda di duna lès i guia di deporte na skolnan, *Shon Pe* tabata duna deporte atardi despues di skol den barionan di Bandabou (Deporte den Bario). Esaki tabata tuma lugá un òf dos biaha pa siman, kada dia un vèlt diferente. Hóbennan di bario no mester a paga nada. Kada dia tabata turno pa un otro bario. Barionan ku tabatin deporte den bario tabata entre otro: Soto, Barber, Sta. Cruz, Lagun, Wespen, Tera Cora i San Willibròrdu.

Durante di e treininnan akí *Shon Pe* tabata deskubrí hóbennan den bario ku tabatin hopi talento pa hasi deporte. Esaki a inspirá *Shon Pe*, i ela a bini na e idea pa forma timnan pa bai kompetí kontra otro timnan den kampionatonan organisá pa diferente organisashon. Segun *Shon Pe*, di e forma akí hóbennan ta haña oportunidat pa siguí desaroyá nan talento komo deportista. E ta logra su meta i ta forma diferente timnan di futbòl, beisbòl i tambe sòftbòl. Den e timnan akí tabatin hóbennan ku a destaká durante kampionato i a haña oportunidat di por hunga den eksterior representando Kòrsou den e selekshon nashonal di deportenan futbòl, beisbòl i sòftbòl.

Pa su aktividatnan meritorio Shon Pe ta risibí na 2014 e kondekorashon di Krus di Mérito Kòrsou.
Lista di presidente di Parlamento di Antias Hulandes

Lista di **presidente di Parlamento di [[Antias Hulandes]]** (5 di april 1938 - 10 di october 2010). Desde 1938 te cu 1940 Gobernador tabata nombra e presidente di Parlamento; desde 1941 miembronan di parlamento mes ta elegi anualmente un presidente.

## Lista di fuente
Coronavirus

**Coronavirus** ta un grupo di vírus ku ta kausa malesa den bestia i parha. Den sernan humano e vírus ta kausa infekshonnan respiratorio ku tipikamente ta leve manera un grip komun, sinembargo vershonnan mas raro manera SARS, MERS i COVID-19 por ta mortal. Den otro especie e síntomanan ta varia: den galiña e vírus ta kausa malesa den e sistema pulmonario superior, mientras den baka i porko e ta okashona diarea. 

## Transmishon
Ta konsidera ku e transmishon di e coronavirus entre persona ta tuma lugá primordialmente dor di kontakto direkto ku gotanan chiki generá ora un persona nister of tosa. Ainda tin ku introdusi bakuna of remedi antiviral pa preveni of trata infekshonnan di coronavirus den sernan humano.

## Wak tambe
Pandemia coronavirus 2019-2020
Lista di partido politiko na Sint Maarten

E **lista di partidonan politiko na Sint Maarten** ta duna un bista total di e partidonan polítiko na pais Sint Maarten i su predesesor te ku 2010, teritorio insular di Sint Maarten. Sint Maarten konose un sistema di multiple partido, kual normalmente ta rekeri dos of mas partido polítiko pa forma un gobièrnu. Den tal kaso partidonan polítiko ta forma un gobièrnu di koalishon pa asina yuda gobièrnu atkeri un sosten mayoritario. Elekshon na yanüari 2024 a resulta den un repartishon di e diessinku asiento den Parlamento di Sint Maarten entre seis partido. 

## Partidonan

### Ku representashon den Parlamento
* Democratic Party (DP, kòrá)
* National Alliance (NA, blou skur)
* Nation Opportunity Wealth (NOW, hel)
* Party for Progress (PFP, oro)
* United People's Party (UP, bèrdè)
* Unified Resilient St. Maarten Movement (URSM, blou)

### Sin representashon den Parlamento
* Concordia Political Alliance (CPA)
* Help Our People Excel (HOPE)
* National Progressive Party (NPP)
* National Reformation Party (NRP)
* One St. Maarten People Party (OSPP)
* People's Progressive Alliance (PPA)
* Progressive Democratic Party (PDP)
* Sint Maarten Christian Party (SMCP)
* Sint Maarten Patriotic Alliance (SPA)
* St. Maarten Development Movement (SDM)
* St. Maarten Patriotic Movement (SPM)
* Social Reform Party (SRP)
* United Democrats (UD)
* United People's Labour Party (UPLP) 
* United St. Maarten Party (USp)
* Windward Islands People's Movement (WIPM)
Pandemia di COVID-19

E **[[pandemia]] di [[coronavirus]] na 2019–2020** ta e surgimentu mundial di e malesa di coronavirus tipo COVID-19, kousá pa e sindroma respiratorio severo agudo coronavirus 2 (SARS-CoV-2). E vírus a wordu raportá pa prome bes na Wuhan, provinsia Hubei, China, dia 17 di november 2019  i desde 11 di mart 2020 Organisashon Mundial di Salú (WHO) a deklará e surgimentu un pandemia. 

Te ku 22 di mei 2020 a raportá alrededor di 5.16 mion kaso di COVID-19 na mas ku 188 pais i teritorio, ku a resulta den mas ku 335.000 morto. Mas ku 1.98 mion persona a rekuperá di e virus. 

Den forma similar na grip e vírus ta plama entre persona mediante gotanan respiratorio chiki prosedente di tosamentu. Entre e momento di ta eksponí i inisio di síntoma tin tipikamente un lapso di sinku dia, pero ku por osila entre dos pa dieskuater dia. Sintomanan mas komun ta keintura, tosamentu, rosea kortiko. Komplikashonnan por inklui pulmonia i e sindroma respiratorio agudo. Aktualmente no ta existi bacuna o tratamento spesifiko antiviral, pero investigashon ta andando. Esfuerzonan ta worde dirigi riba maneho di e sintomanan i terapia di sosten. Ta rekomenda medida preventivo manera laba man, mantene distansia di otro hende (en espesial esun ku ta malu), monitoria i auto-isola pa dos siman personanan kual posibelmente ta infekta.

 
Reakshonnan pa outoridatnan di salubridat publiko ront mundu ta inklui restrikshon di biahe, karantena, toke de queda, kanselashon di eventonan i seramentu di scolnan. Nan ta inklui karantena na henter Italia i e provinsia di Hubei; diferente medida di toque de queda na China and Sur Korea; metodonan di screening na aeropuerto i stashon di tren; i konsehonan di biahe pa ku regionnan di transmishon komunitario. Scolnan a sera nashonalmente na 22 pais o lokalmente na 17 pais, afektando mas ku 370 mion studiante.

Mundialmente e efektonan di e pandemia ta ensera instabilidat sosial i ekonomiko, xenofobia i rasismo kontra hende di desendensia chines of asiàtiko oriental, i plamamentu via internet di disinformashon i teorianan di konspirashon tokante e vírus.

## Wak tambe
* Crisis di COVID-19 na Aruba
* Krisis di COVID-19 na Kòrsou
* Krisis di COVID-19 na Sint Maarten

## Lista di fuente
Coreca

**Coreca** (***Coraca*** of ***Corica***, den dialekto lokal) ta un lugá (*frazione*) den e munisipio italiano di Amantea, den serunan di Calabria. E tin mas ku 700 habitante.
Pandemia

Un **pandemia** ta un epidemia riba nivel mundial. E palabra ta prosedente di Griego: *παν* (pan) ku ta nifika *henter*, *δῆμος* (dêmos) ku ta nifika *pueblo*.

## Origen di pandemia
Segun e Organisashon Mundial di Salú (WHO) un pandemia por surgi ora e siguiente tres eksigensia keda kumpli:
* Ta surgi un malesa ku ta nobo pa e poblashon;
* E malesa ta infekta hende i ta okashona kehonan pisa;
* E malesa ta plama fasil bao di e poblashon.

Un malesa ku ta plama hopi leu of ku ta mata hopi hende no ta kualifiká di biaha komo pandemia; e malesa mester ta kontagioso na mesun momento. Asin'aki un malesa, por ehempel kanser, ku por okashona hopi morto, pero ku no por wordu traspasá no ta wordu konsiderá komo pandemia.
Grip

**Grip** of **influenza** ta un malesa okashona pa e vírùs di influenza. E vírùs aki ta infekta e pulmonnan. Hopi hende ta bisa ku nan tin grip ora un sorto di ferkout ku keintura dal nan temp'i invierno of otoño, pero den e kaso aki e ta trata mas tanto di un vírùs di ferkout komun y koriente.
COVID-19

**COVID-19**​ (abreviashon ingles di: *coronavirus disease 2019*), tambe konosí komo malesa di coronavirus, ta un malesa kontagioso okashona pa e vírus SARS-CoV-2. Durante e epidemia di Wuhan na 2019 el a wordu detektá pa prome biaha durante diagnósis di pulmonia di coronavirus. Miéntras ku pa mayoria di e kasonan ta resultá den síntoma leve , algun kaso ta avansá na pulmonia i fayo di mas organo.. Riba 25 di mart 2020 e insidensia di morto relashoná ku e kantidat di kaso tabata 4.5 porsiento; sinembargo esaki por osila entre 0.2 i 15 porsiento dependiendo di edat di e grupo i otro fayonan di salú.

## Mira tambe
* Pandemia coronavirus 2019-2020
* Krisis di COVID-19 na Aruba
* Krisis di COVID-19 na Kòrsou
* Krisis di COVID-19 na Sint Maarten
Distanshamentu sosial

**Distanshamento sosial** (ingles: *Social distancing*) ta un konhuntu di medida no-farmaseutiko pa para of frena e plamamentu di un malesa kontagioso. Su meta ta pa redusí e probabilidat di kontakto entre hende ku ta karga e vírùs i esunnan ku no ta infektá, pa asina minimalisá tantu transmishon di e malesa komo e chèns pa bira malu òf muri.

Distanshamentu sosial ta mas efektivo ora e infekshon por wòrdu transmití via gota chiki (tosamentu of nistermentu); kontakto físiko direkto, inkluyendo kontakto seksual; kontakto físiko indirekto (p.e. ora tòch un obheto kontaminá); of transmishon via aire (ora e mikro-organismo por sobrebibí den aire pa tempu largu).

Distanshamentu sosial por ta menos efektivo den kasonan unda e transmishon di e infekshon ta tuma lugá via awa of kuminda kontaminá of mediante kargadónan manera sangura of otro insekto, i menos frekwente di persona pa persona.

Na otro banda di e medaya distanshamentu sosial por inkluí soledat, produktividat redusí, i pèrdida di otro benefisionan asosiá ku interakshon humano.

## Ehempel
Algun ehempel di e práktika di distanshamentu sosial ta:

* seramentu di scol (proaktivo of reaktivo), enseñansa via internet
* seramentu di luga di trabao, inkluso seramentu di negoshi i servisionan sosial ku no ta esensial ("no esensial" ta referí na e fasilidatnan ku no ta mantene e funkshonnan primario di e komunidat)
* isolashon
* karantena
* kordon sanitario
* sekuestro protektivo
* kanselashon di enkuentronan grandi manera eventonan deportivo, sine of shownan musikal
* seramentu of restrikshon di transporte publiko
* seramentu di facilidatnan rekreativo (klup, pisina, gym)
* medida di auto-protekshon pa individuonan; esta akshonnan manera redusi kontakto kara-pa-kara, regla asuntonan via telefon of internet, evita lugánan públiko i redusí biahenan innesesario
* tòch elbog en bes di duna man pa saluda i nister den e parti paden di elbog

## Wak tambe
Pandemia di COVID-19

## Lista di fuente
Inmunidat di grupo

**Inmunidat di grupo** of **inmunidat kolektivo** (na ingles: *herd immunity*) ta deskribí un tipo de inmunidat ku ta wòrdu alkansá na momentu ku un parti di un poblashon ta bakuná i ku esaki indirektamente ta duna protekshon na e otro parti no-bakuná. Den kasonan di malesa transmisibel di persona pa persona e ta mas difisil pa mantené e kadena di infekshon ora gran parti di e poblashon tin inmunidat. Mas grandi e proporshon di persona ku inmunidat menos chens tin pa un persona suseptibel ta hasi kontakto ku un persona infekta.
Shelter in place

**Shelter-in-place** ta un alerta pa buska siguridat dentro di e edifisio unda e persona ta permanese en bes di evakuá e area o buska refugio den un shelter di emergensia kolektivo. Segun Krus Kora merikano e alerta aki ta wordu dekretá ora di kontaminashon ambiental di tipo kimiko, biologiko o radiologiko i ku ta rekeri pa e residentenan "skoge un kamber chikito, sin bentana o ku menos bentana, pa buska refugio".

Hopi biaha ta usa e frase "shelter-in-place" eroneamente na lugar di "lockdown" pa deskribi medida di prekoushon ku publiko mester tuma den kaso di violensia o menasa di violensia (partikularmente tiroteonan) den un area unda un malechor (ku ta wordu buska pa detenshon) ta ser sospecha di ta permanese.

Durante un epidemia o pandemia okashoná pa un organismo kontagioso ku konsiderabel riesgo di morto o malesa grave, manera ebola o SARS, outoridatnan por rekomenda "shelter-in-place" pa e poblashon henter o sea un of mas segmento di e poblashon ku ta karga un riesgo halto. Tambe por implementa "shelter-in-place" komo un strategia pa suprimí i menguá un epidemia; redusi e kantidat di pasiente ku por presentá den estado kritiko na mesun momento i asina redusi su impakto riba e sistema di kuido mediko; i/o redusi e posibilidat ku un surgimento di malesa ta dominá e rekursonan kritiko di kuido.

## Kasonan
* Dia 26 di mart 2020 gobierno di Aruba a dekretá un "shelter-in-place" pa ku henter su teritorio pa frena e plamamentu di COVID-19. Esaki ta nifika cu tur hende ta prohibi pa sali di kas, solamente pa algun eksepshon. Esakinan ta kumpra kosnan pa alimenta bo mes y pa salú. Tambe por sali pa hasi ehersisio i landa, kedando dos meter leu di otronan. Otro eksepshon ta pa trabao esensial, manera den kuido i servisio di gobièrnu, basta ku e persona ta posee un komprobante di eksonerashon. E medida ku su reglanan a drenta na vigor djadomingu 28 di mart mei anochi 12’or pa un periodo di 2 siman. 
* Dia 29 mart 2020 gobièrnu di Kòrsou tambe a anunsia ku ta introdusi "shelter-in-place" entrante djaluna 30 di mart mainta 6’or i ku vigensia pa por lo menos 2 siman. E "shelter-in-place" ta eskala e medidanan kontra COVID-19 despues ku un dia prome, esta 28 di mart, a impone un toke de keda di 9 or pm te ku 6 or di mainta.

## Wak tambe
* Krisis di COVID-19 na Aruba
* Krisis di COVID-19 na Kòrsou
Premio Cola Debrot

**Premio Cola Debrot** ta e premio mas importante riba tereno di arte i kultura na Kòrsou. For di 1968 e premio ta keda anualmente otorgá na un persona òf organisashon ku a hasi trabounan meritorio den e kategorianan: architektura, arte visual, baile, folklor, literatura, músika, teatro òf siensia. Pa e tarea di skohe e ganadó di e prestigioso premio Konseho Kultural Kòrsou ta instituí tur aña di nobo un komishon independiente.

E premio ta karga nòmber di Cola Debrot (1902-1981), kende tabata poeta, eskritor, mediko i gobernador. Premio Cola Debrot a wòrdu instituí pa Kolegio Ehekutivo di Teritorio Insular di Kòrsou i otorgá pa promé bes dia 6 di sèptèmber 1968 na okashon di apertura di e edifisio nobo di Centro Pro Arte na Willemstad. Despues a skohe pa entrega di e premio tuma lugá riba dia 4 di mei, e fecha natal di Cola Debrot. E premio ta konsistí di un boton di oro, representando e flor di larahá, un sertifikado i un suma.

## Ganadó

## Mira tambe
* Premio Boeli van Leeuwen
* Literatura hubenil karibense di Reino Hulandes

## Link eksterno
* Lista di e ganadónan di premio Cola Debrot
Wuhan

**Wuhan** (na chines mandarin: 武汉) ta kapital i siudat mas grandi di provinsia Hubei, China. E ta e siudat mas poblá di China Sentral. Ku un poblashon di 11 mion e ta e di nuebe siudat mas poblá di e pais. E siudat ta dividi den tres sekshon: Wuchang, Hanyang i Hankou.

Na Wuhan a originá e plamamentu di e virus nobo di corona, ku despues a hanya e nomber SARS-CoV-2 of COVID. Na 2020 e virus aki a desaroya den un pandemia.
Lockdown

**Lockdown** ta un protokòl di emergensia pa preveni ku hende o informashon por bandoná un sierto área. Usual ta ku solamente un persona di outoridat por aktivá e protokòl aki.

Un lockdown tambe ta wordu usa pa proteha, por ehempel hende dentro di un fasilidat o un sistema di komputer, pa un menasa o otro suseso eksterno. Un "drill lockdown" den un edifisio ta nifika ku portanan pa bay pafor ta na lòk pa ningun hende por drenta ni sali. Un "lockdown total" ta nifika normalmente ku hende mester keda unda nan ta i ku nan no ta permiti pa drenta ni sali for di e kambernan di e edifisio o for di e edifisio. Si akaso e persona tabata den un hang e mester bay mesora na e kamber mas serca i mas safe, kua por wordu será. 

## Tiponan
Un "lockdown preventivo" ta un plan di akshon preventivo ku ta wordu implementa pa preveni peliger o riesgo na momento di konfrontá un senario fuera di normal o un fayo den sistema. Meta di un lockdown preventivo ta pa limitá e riesgonan. 

Di otro banda un "lockdown di emergensia" ta wordu implementá ora realmente tin un menasa di morto o riesgo pa hende keda heridá. Periodikamente por trein e proseduranan simpel di un "lockdown di emergensia". 

Den kasonan di malesa kontagioso sa papia tambe di un "lockdown". Durante e pandemia di coronavirus na 2019-2020 a usa e terminologia "lockdown" pa deskribi akshonnan relashona ku karantena di masa. E lockdown ta sea restringí moveshon o aktividat di un komunidat mientras e ta permiti mayoria di e organisashonnan pa funkshona normal, o ta restringí moveshon o aktividat di tal forma ku solamente organisashonnan ku ta provee nesesidatnan i servisionan basiko por funkshona normal.

## Mira tambe
* Shelter in place
Katedral di sumpiña

E **Katedral di sumpiña** ta un obra di arte den kura di Lanthùis Bloemhof na Willemstad. E obra ta di e artista visual kurasoleño-hulandes Herman van Bergen. Suptítulo di e katedral ta *homenahe na libertat spiritual*, siendo na mesun momentu un homenahe na e indjan kaketio, habitante original di Kòrsou. 

Meta di e obra ta pa krea un sentro multi-religioso, spiritual i artístiko, ku ta funshoná komo espasio pa kontemplashon personal i reflekshon kolektivo riba pasado, presente i futuro di humanidat den balansa ku medio ambiente, naturalesa i planeta tera. E promé panel a wòrdu simbólikamente instalá dia 15 di desèmber 2012 pa Michèle Russel-Capriles, e tempu ei presidente di fundashon ''Prins Bernhard Cultuurfonds Caraibisch Gebied'' (PBCCCB). Inougurashon ofisial a tuma lugá dia 2 di febrüari 2020.

E obra ta un struktura estilo katedral ku ta 10 meter altu i ku un superfisie di 400 meter kuadrá. Ront di un skeleto di hero ku su forma di baranka manera esunnan banda di Sint Willibrordus, a usa 30 mion taki di sumpiña di palu di wabi (*vachellia tortuosa*). Sumpiñanan a wòrdu rekohé e.o. na Bullenbaai, Caracasbaai i Barbarabeach. Van Bergen, na 2016 ganadó di Premio Cola Debrot, a traha ku un ekipo di 18 hóben desempleá ocho aña largo pa realisá e proyekto. 

E interior di e katedral ta un laberinto iluminá ku ta integrá diferente skultura i símbolo di diferente religion. Den e murayanan tin vários espasio habrí unda obranan di arte ta eksponi. Na febrüari 2024, e katedral tabata kontené un kolekshon di mas ku 45 obra di arte.

E katedral a atraé te mil bishitante pa dia den e promé lunanan despues di su apertura. Ku surgimento di e krisis di corona e kantidat aki a baha, kual a resulta den un total 90.000 bishitante den e promé 12 luna. Na okashon di su promé aniversario Studio Loos ta lansa na febrüari 2021 un produkshon di video, den kual diferente artista i otro persona konserni ta hiba palabra. Komo iluminashon di e obra ta duna un toke adishonal na su efecto mágiko i bunitesa e katedral ta habrí desde 7:00 pm kada promé djabierna di kada luna. 

Zweites Deutsches Fernsehen (ZDF), un planta di televishon aleman, a traha un dokumental tokante e katedral na 2023.

## Premio
Na 2020 e obra di arte a gana dos premio di CODA, den kategoria "Landscape" i "People's Choice".
E tabata e promé biaha ku e mesun proyekto a gana dos premio. CODA ta un plataforma merikano kaminda artista, diseñadó i arkitekto por presentá nan mes. Na 2022 Herman van Bergen a risibí di International Sculpture Center e "premio inovashon", un rekonosementu pa inovashon kreativo di individuo, organisashon òf kolektivonan ku ta desaroyá ideanan nobo den e área di skultura kontemporáneo.

## Galeria

File:Werk van Jeroen Krabbé in de kathedraal van doornen.jpg|Obra di Jeroen Krabbé
File:Werk van Hortence Brouwn in de kathedraal van doornen.jpg|Obra di Hortence Brouwn
File:Werk van Francis Sling in de kathedraal van doornen.jpg|Obra di Francis Sling
Papiamentu na Kórsou

E **Papiamentu na Kórsou** ta e lenga mas papiá den e isla di Kòrsou. E ta un variante di e idioma papiamentu, papiá na e islanan Aruba, Boneiru i Kòrsou..

## Mira tambe
* Ortografia di papiamentu
Veliko Tarnovo

**Veliko Tarnovo** ta un siudat den parti nort di Bulgaria na un distansia di 250 km di Sofia. E ta e kapital i sentro kultural i atministrativo di e provinsia di Veliko Tarnovo. Den e époka di 1185 pa 1393 Veliko Tarnovo a fungi komo kapital di e pais. 

Veliko Tarnovo ta situá banda di Riu Yantra i ta famoso komo e kapital historiko di e di Dos Imperio búlgaro. E ta frekwentemente referi komo e "siudat di e tsarnan" i ta atrae hopi turista ku su arkitectura uniko.


Veliko Tarnovo002.JPG|
Крепостта Царевец.jpg|
Bulgaria Bulgaria-0893 - Trapezitsa (7433398084).jpg|
20140620 Veliko Tarnovo 010.jpg|
Constituent Assembly of Bulgaria.jpg|
Church of Saints Peter and Paul Veliko Tarnovo TB1.jpg|
Veliko Tarnovo Gourko street 002.JPG|
Organisashon Mundial di Salú

**Organisashon Mundial di Salú** (WHO) ta un agensia spesialisá di Nashonnan Uni ku responsabilidat pa salubridat públiko internashonal. Su konstitushon, den kual struktura i prinsipionan di WHO ta stipulá, ta splika ku su meta prinsipal ta pa asegurá "alkanse pa tur hende di e nivel mas haltu di salubridat posibel". 

Organisashon Mundial di Salú a establesé dia 7 di aprel 1948, riba kual fecha ta konmemorá anualmente *Dia Mundial di Salú*. Sede prinsipal di WHO ta na Ginebra, Suisa, ademas di su seis ofisina regional semi-outonomo i 150 ofisina lokal ront mundu. Na 2017 Tedros Adhanom Ghebreyesus a keda  elegí komo sekretario-general di WHO.
Wabi

**Wabi** òf **Hobada** (nòmber sientífiko: ***Vachellia tortuosa*** òf ***Acacia tortuosa***) ta un espesie di palu chikito ku ta pertenesé na famia *Fabacaea*. Su nòmber di antaño tabata "kashang". E ta aparesé den naturalesa na Aruba, Kòrsou i Boneiru. Na Aruba e ta konosí solamente komo "hobada" òf "hubada". 

## Distribushon i deskripshon
Wabi ta wòrdu enkontra den habitat tropikal i desierto, ku ta ekstende di Florida, Karibe, Mexico sentral i parti panort-pabou te kosta nort di Sur Amérika. E ta un mata di mondi of palu chikito ku por alkansá un altura di 3 pa 6 meter. Su stèk i stelchinan tin sumpiña diki den forma silíndriko i angular di 0,5 te 4 cm. E mata ta distinguí su mes pa su ramanan kòrkobiá manera su nòmber ta indiká. Den temporada di sekura e wabi ta saka flor. Su flor ta den forma di un bola chikitu koló hel ku un diameter di 10 mm. Su fruta ta den forma di bon baliña.

## Uso
E obra "katedral di sumpiña" di e artista Herman van Bergen ta traha ku tak'i sumpiña di e mata wabi.

## Galeria

Acacia tortuosa 9zz.jpg|Bista riba e palu di wabi 
image:Kathedraal van doornen 6.jpg|Katedral di sumpiña na Lanthùis Bloemhof
image:Acacia_tortuosa_fr.JPG|Peulnan di wabi
image:Acto_001_lhp.jpg|Pipita di simia
Dia di Rey

**Dia Di Rey** (antes **Dia di la Reina**) ta un dia festivo nacional den henter Reino Hulandes pa duna honor na su hefe di estado. Den tur pais di Reino Hulandes ta celebra Dia di Rey riba dia 27 di april, cu oficialmente ta un dia liber y riba cual ta organisa actividadnan pa pueblo y otro festividadnan.

## Historia
For di 1891 te cu 2013 Dia di Rey tabata conoci como *Dia di la Reina*. Durante e periodo aki e monarca di Reino tabata un reina. Bao di reinado di Reina Wilhelmina tabata celebra e dia festivo riba su fecha natal, 31 di augustus.  Desde coronacion di Reina Juliana na 1949 a move esaki pa su fecha natal, esta dia 30 di april, cual fecha a keda manteni tambe dor di Reina Beatrix te cu su abdicacion na 2013. 

 Despues di e ascesion di Rey Willem-Alexander a cuminsa celebra Dia di Rey riba su fecha natal, dia 27 di april. E prome bes tabata na 2014.
Ortografia

**Ortografia** ta bin for di e palabra Griego ὀρθογραφία (*orthographia*), cu ta nifica skirbi corecto. Ortografia ta fiha regla con pa skirbi palabra y con ta uza signo di skirbi.

E palabra ortografia por referi tanto na e manera con pa skirbi un idioma cu ta primordialmente lenguahe verbal, como na e manera con ta representa un idioma den forma grafico basa riba convencionnan oficial of aceptacion general.

Tin diferente principio general cu por mantene ora di traha un ortografia. E dosnan mas conoci ta: e principio fonologico y esun etimologico.

Tin pais cu regularmente ta reforma nan ortografia pa esaki cuadra mas cu e cambionan di pronunciacion cu ta tuma luga den tempo. Algun ehempel di esaki ta e reforma di Aleman na 1996 y e acuerdo di reforma ortografico di Portugues na 1990.

## Mira tambe
* Ortografia di Papiamento
* Ortografia di papiamentu
Lista di papiamentista

**Lista di papiamentista** ta un lista di persona ku a o ta praktika e siensia di lingwístika di e idioma papiamento/u.

 

## Otro
* Rodolfo Lenz (Chile, 1863-1938, etimologia)

## Wak tambe
* Papiamentu
* Lista di antianista
Izzy Gerstenbluth

**Isaac (Izzy) Gerstenbluth** ta epidemiólogo i dòkter di kas di Kòrsou. E ta hefe di sekshon "epidemiologia i investigashon" di departamento di Geneeskunde & Gezondheidszaken (G&GZ) i desde 2010 asigná komo epidemiólogo nashonal di pais Kòrsou. Na mes momento e ta konsehero regional pa Rijksinstituut voor Volksgezondheid en Milieu (RIVM) na Hulanda pa loke ta toka e Islanan BES (Boneiru, Sint Eustatius i Saba), i hefe di "epidemiologia i siensia sosial" di e instituto di investigashon, Curaçao Biomedical & Health Research Institute (CBHRI) na Willemstad.

## Karera
Gerstenbluth a studia medisina na Universidat di Groningen. Despues el a kontinuá su estudio spesialisando den "medisina pa salubridat públiko" na London School of Hygiene & Tropical Medicine. E ta start su karera den servisio di Gobièrnu di Kòrsou, trahando parsialmente komo dòkter di kas i parsialmente na G&GZ, unda a dun'é e enkargo pa lanta un sekshon di epidemiologia i investigashon. Mas despues komo hefe di e sekshon akí e tabata na kabes di e lucha kontra malesanan transmisibel; entre otro malesanan transmití pa sangura manera zika, dengue i chikungunya.

Na inisio di añanan 90 di siglo 20 Gerstenbluth a guia e promé investigashon grandi bou di poblashon di Kòrsou, konosí bou di e nòmber:*"Kon salú Kòrsou ta?* Meta di e investigashon nashonal tabata pa kolektá echonan i sifranan pa usa komo base pa fiha maneho pa salubridat públiko.

Durante e brote na Kòrsou di chikunguña na 2014 i di zika na 2016, Gerstenbluth a sirbi komo konsehero i bosero pa mitigá su efektonan negativo riba e fluho turístiko pa e isla.

Na 2020 durante e krisis di coronavirus e tabatin un papel importante komo e konsehero di Gabinete-Rhuggenaath pa loke ta trata e paso i medidanan pa prevení i/o frena plamamentu di COVID-19, un virus deskonosí i sin bakuna te na e momento ei. Komo rekonosementu Gerstenbluth i su tim di Departamento di Epidemiologia ta risibí na 2020 e Premio MCB i na 2022 Gerstenbluth ta risibí e Premio Cola Debrot.  

## Link eksterno
* Publikashonnan di Gerstenbluth via PubMed
Dengue

**Dengue** ta un enfermedat infeksioso ku ta kousá pa e virus dengue. Síntomanan ta ensera keintura, doló di kabes, doló di múskulo i di wesu, doló di wowo, biramentu di stoma i sakamentu i un rèsh tipiko ku ta parse sarampi. 

E virus ta presente den regionnan (sup)tropikal i ta keda pasá pa hende pa medio di diferente espesie di sangura di e género Aedes, en partikular *[[Aedes aegypti|A. aegypti]]*, mihor konosí komo sangura di dengue. Na momento ku e sangura aki pika un persona ku tin e.o dengue e sangura ta keda infekta ku e virus i di e forma aki e sangura ta sigui pasa e virus di un hende pa otro kada bes ku e pika. For di momento k bo wòrdu pika pa un sangura ku tin e virus te na momento ku e promé sintomanan kuminsa presenta por dura entre 4-10 dia. 

Tin sinku tipo di dengue; pa regla infekshon di un tipo ta ofrese inmunidat pa bida largo pa e tipo ei, pero pa e otro tiponan e inmunidat ta pa korto plaso.

Den un kandidat di kaso limitá e malesa ta desaroyá den un keintura di dengue-hemorágiko sumamente peligroso ku por inklui sangramentu, un kandidat abou di plachinan di sanger i likmentu di plasma di sanger o un síndroma di shock, unda presion di sanger ta baha te un nivel peligroso.
Dia di Saba

**Dia di Saba** òf **Dia di Bandera** (*[[ingles]]*: **Saba Day**) ta un dia di fiesta rekonosí na  Saba ku ta wordu selebra riba e promé djabièrnè di desèmber. Ta konmemorá riba Dia di Saba e lansamentu ofisial dia 6 di desèmber 1985 di e bandera, eskudo i himno nashonal di Saba.
Dia di Enfermeria

**Dia di Enfermeria** ta wordo celebra rond mundo riba dia 12 di mei pa duna reconocimento p’e contribucion di enfermeronan na sociedad. E dia ta marca e fecha natal di Florence Nightingale, kende tabata e precursor di enfermeria moderno. 

Dia di enfermeria a keda lansa na aña 1965 pa e organisacion "International Council of Nurses", cual a haya participacion di e Organisacion Mundial di Salud. Cada aña e celebracion ta dedica na un tema. E tema di 2020 ta: *Nurses: A voice to lead - Nursing the World to Health*.
Jandino Asporaat

**Jandino Jullian Asporaat** (☆ 9 di yanüari 1981 na Willemstad) ta un stand-upcomedian, aktor, presentadó di televishon, kantante, produktor i imitadó di Kòrsou.

## Bida i karera
Asporaat a lanta den bario di Buena Vista ku su mama i su tres ruman hòmber i un ruman muhé. Na 1992 e famia, eksepto su ruman mas grandi, a bay biba na Hulanda.

Na 2002 Asporaat ta inisia su karera trahando ku e grupo di teatro, Young Stage, na Rotterdam. Ela kosecha fama ku su talk show humorístiko *De Dino Show* transmití desde 2011 te 2014 via televishon, den kual tin sketchnan fiho tokante "FC Kip", un fastfoodrestaurant fiktisio. Desde fin di 2013 Asporaat ta traha prinsipalmente komo presentadó pa RTL-televishon den programanan manera *Alles mag op ...*. Dia 10 di desèmber 2015 e ta estrená su promé pelíkula largometrahe, un produkshon propio titulá "Bon Bini Holland", pa kual e ta gana e premio hulandes "Gouden Kalf" den e kategoria premio di públiko. Durante e Filmfestival di Hulanda na 2022 e ta risibi un "Gouden Kalf" pa *Bon Bini Holland 3*, birando e di kuater premio den kategoria premio di públiko pa un di su pelíkulanan. 

Na 2022 el a hasi un tour artístiko pa Turkia, Aruba, Kòrsou, Boneiru i Sürnam. 

Asporaat ta kasá i tata di tres yu.

## Programa di Teatro
* 2006: *Antilliaanse pot*
* 2008: *Buena Vista*
* 2010-2011: *Laat ze maar komen*
* 2010-2011: *Caribbean Combo: Daar zal je ze hebben* (ku Roué Verveer, Howard Komproe i Murth Mossel)
* 2012: *Caribbean Combo: Ze ZIJN er weer!* (ku Roué Verveer, Howard Komproe i Murth Mossel)
* 2013-2014: *De revue*
* 2015-2016: *Hoe dan ook*
* 2016: *Gabbers - Live in Ziggo Dome* (ku Roue Verveer, Philippe Geubels i Guido Weijers)
* 2016: *Van je familie moet je het hebben* (komedia kómiko komo Judeska)
* 2017: *Gabbers 2 - Live in Ziggo Dome* (ku Roue Verveer, Philippe Geubels i Guido Weijers)
* 2017: *Keihard*
* 2017: *Najib & Jandino: Live in De Kuip* (ku Najib Amhali)
* 2018-2019: *Judeska in de TBS-Kliniek*
* 2023-2024: *Judeska Airlines*
* 2024-presente: *Therapie*

## Pelíkula
*2005: *Deuce Bigalow: European Gigolo*
*2005: *Staatsgevaarlijk*
*2015: *Bon Bini Holland* - Robertico / Judeska / Rajesh / Gerrie / Sydney
*2018: *Bon Bini Holland 2* - Robertico / Judeska / Rajesh / Gerrie / Sydney / Ahmet
*2020: *Bon Bini: Judeska in da House* - Judeska
*2022: *Bon Bini Holland 3* - Robertico / Judeska / Gerrie
*2022: *De Familie Claus 3* - komo Joe
*2023: *Bon Bini: Bangkok Nights* - Judeska / Robertico / Rajesh  / Gerrie / Ahmet
*2024: *De Bellinga's: Pretpark op stelten* - komo su mes
*2025: *Bad Boa's* - Ramon
Herman van Bergen

**Herman van Bergen** (☆ 24 di aprel 1953 na Nijmegen) ta un artista plástiko multidisiplinario kurasoleño-hulandes.

## Biografia
Na e edat hoben di nuebe aña Van Bergen a kuminsa siña pinta na Vrije Academie di Nijmegen, unda el a keda te su 17 aña pa despues kontinua su estudio na akademia di arte, ArtEZ, na Arnhem. Despues di gradua na 1978 el a sigui ku estudio den antropologia na Universidat di Nijmegen. Aña 1989 e ta muda pa Kòrsou, unda el a bira konosi pa su kuadranan i kalender di arte, i komo ilustradó di buki, pero mas tanto pa su obranan di arte traha ku tak'i sumpiña di e mata wabi, e asina yamá *arte sumpiña*. Van Bergen a inisiá pa traha ku e material aki dia ku el a partisipa na un workshop di arte internashonal unda e mester a usa materialnan natural.

Desde 1987 tin eksposishon di su kuadranan na Hulanda, Antias Hulandes i Sürnam. Van Bergen a partisipa tambe na bários eksposishon kolektivo, manera Auto Retrato Nobo na Aruba (1999), San Sebastion na Maracaibo (2000), Art Center Delft (2000) i Watamula International Artist Workshop na Lanthùis Knip (2000).

Na 2012 su eskultura di sumpiña *El Indjan* ta sali premiá den top-sinku durante e eksposishon di Artprize na Michigan. Na 2013 e obra di sumpiña *Beso di kunuku (The Kiss)* a keda entregá komo regalo ofisial na Rei Willem-Alexander i Reina Máxima durante nan bishita di introdukshon na Kòrsou. Na 2013 su obra plástiko *Islas Inútiles* a partisipa na e eksposishon  "Reino Tropikal" *(Tropisch Koninkrijk)* na museo "de Fundatie", Zwolle na okashon di 200 aña di Reino Hulandes. Di 2012 pa 2020 el a traha riba su obra magno, e *[[Katedral di sumpiña]] (Cathedral of Thorns)* den kura di Lanthùis Bloemhof na Willemstad.

## Distinshon
Na 1998 Van Bergen tabata ganadó di e premio pa originalidat na e eksposishon di arte lokal na Museo di Kòrsou. Na 2016 el a risibí e premio Colá Debrot pa su obra kompleto i pa su kontribushon na desaroyo, estudio i konsientisashon di arte na Kòrsou. Na tal okashon a tene un ekshibishon di su obranan na Lanthùis Bloemhof. Na 2022 e tabata ganadó di e premio di inovashon, otorgá dor di International Sculpture Center na Merka pa su obra Katedral di sumpiña. 

## Link eksterno
* Wepsite ofisial di Herman van Bergen
*  Wepsite di obra Katedral di sumpiña
Ana-Maria Pauletta

**Ana-Maria Virginia Pauletta** (☆ 2 di novèmber 1978 na Kòrsou) ta un polítiko kurasoleño i miembro di Parlamento di Kòrsou desde 2017. Durante su término komo parlamentario el a fungi komo lider di frakshon di PAR i tabata presidente di parlamento di 3 di yüni 2020 te 11 di mei 2021.

Ana-Maria Pauletta a krese na Otrobanda. Despues di kaba HAVO el a sigui studia na Universidat di Kòrsou unda el a optene un master den trabao sosial. Su karera a start den kuido di adikshon na Fundashon Maneho di Adikshon (FMA), sigui pa trabou di reclassering. Despues e tabata direktor di Fundashon Yudansa pa Víktima.

Na elekshon parlamentario di 2016 e tabata kandidato riba lista di PAR, pero no a logra un asiento. Despues di elekshon di 2017 i formashon di Gabinete-Rhuggenaath el a huramentá komo miembro di parlamento i a wòrdu apuntá pa su partido komo lider di frakshon. Den parlamento Pauletta ta presidi e komishon fiho *Komishon di Asuntunan di Reino, Relashonnan Interparlamentario i Relashonnan Eksterior*. Na nomber di su frakshon el a entrega na 2019 un ordenansa di inisiativa kontra intimidashon seksual na pia di trabou. Pauletta a keda elegí presidente di parlamento riba rekomendashon di PAR dia 3 di yüni 2020. E ta susesor di William Millerson, kende a retirá di su presidensia pa motivo di salú.
Dia Mundial di Medio Ambiente

**Dia Mundial di Medio Ambiente** (ingles: *World Environment Day*) a wordo estableci pa Organisacion di Nacionnan Uni (ONU) ​ dia 15 di december 1977 pa medio di resolucion (A/RES/2994 (XXVII). ​Desde 1974 ta celebra esaki anualmente dia 5 di juni, riba cual fecha  na 1972 a inicia e conferencia internacional di medio ambiente na Stockholm y cu dos dia despues e Asamblea General di ONU a aproba introduccion di e programa conoci como e *United Nations Environment Programme* (UNEP). 

Corsou y Aruba, pa medio di Departamento di Naturalesa y Medio Ambiente (DNM), ta participa den UNEP. 

## Conferencia
Dia 5 di juni ta e dia dedica na promove conscientisacion y accion riba tereno di proteccion di medio ambiente. Cu e meta pa gobierno y comunidadnan rond mundo para keto na nos medio ambiente ta organisa anualmente un conferencia riba un tema den un ciudad cu cada biaha ta situa den un otro pais.
The Delicious One

**The Delicious One**, abrevia TDO, ta e mascota di Wienerschnitzel, un cadena di restaurant Mericano tipo fast food. E imagen ta un hot dog cu chile antromorfico, cu a wordo crea na 1999 pa Courtney Betley y Julia Cadar. Casi tur hende kier come The Delicious One como e ta un hot dog; su fama ta bin di su comercial unda e ta core bay gritando.
Lista di barbulètè di Karibe Hulandes

E **lista di barbulètè di Karibe Hulandes** ta inklui barbulètè i barbulètè di anochi ku a wòrdu registrá na Aruba, Boneiru, Kòrsou, Saba, Sint Eustatius i Sint Maarten (parti hulandes).

Ta estimá ku tin 110 espesie di barbulètè riba e islanan di Karibe Hulandes. Na Islariba e poblashon di barbulètè ta konta 44 espesie segun un investigashon hasi entre 2009 i 2012.

## Barbulètè

## Barbulètè di anochi

## Wak tambe
* Dutch Caribbean Species Register

## Link eksterno
* Dutch Caribbean Biodiversity Explorer
* Wit, B. ''Nieuwe Nederlandse vlinders op Saba'', Vlinders, volúmen 2011 nr.2

}
Lista di partido politiko na Sint Eustatius

Esaki ta un **lista di partido politiko na [[Sint Eustatius]]**. Sint Eustatius konose un sistema multipartidista, mientras den praktika e kandidat di partidonan politiko ta chikitu.

## Partido
### Aktivo
Partidonan aktivo ta e partidonan ku a partisipa na diferente elekshon despues ku Sint Eustatius a asumi e status di "entidat publiko" (openbaar lichaam) di Hulanda.
* Democratic Party (DP Statia)
* Progressive Labour Party (PLP)
* St. Eustatius Empowerment Party (STEP)
* United People's Coalition (UPC) 

### No-aktivo òf disolbi
* People's National Democratic Party (PNDP)
* Sint Eustatius Alliance (SEA, fushon di WIPM, Pompier Movement i Christian Conservative Action Party)
* Sint Eustatius Independent People's Movement
* Statia's Liberal Action Movement (SLAM)
* Statia Reform Party of Sint Eustatius Reformist Party (SRP)
* Windward Islands People's Movement (WIPM) - sekshon Sint Eustatius
Movementu di Pueblo Boneriano

**Movementu di Pueblo Boneriano** (MPB) ta un partido polítiko boneriano i entre 2015 i 2023 e partido mas grandi na Boneiru. E partido a ser fundá dia 15 di desèmber 2013 pa Elvis Tjin Asjoe, kende a fungi komo lider di partido te 2023. E partido tin un signatura sosial-kristian, mientras su vishon pa ku desaroyo ta liberal.

## Elekshon
Durante e elekshon di Konseho Insular di dia 18 di mart 2015 MPB ta saka 3 asiento i ku un margen minimo di voto mayoritario a bira mes momentu e partido mas grandi na Boneiru. Sinembargo, e partido ta bai den oposishon komo e no por a yega na un akuerdo ku PDB pa formashon di un Kolegio Ehekutivo. Na 2016 despues di kaida di e koalishon, e promé den un seri di kuater kaida despues di elekshon na 2015, MPB ta bai den gobernashon huntu ku UPB. Tjin Asjoe ta keda nombrá diputado di asuntunan ekonómiko i kompanianan estatal. Pa motibu di konflikto interno den frakshon nan di UPB i PDB e koalishon MPB-UPB tambe ta kai i esaki ta wòrdu sigui pa dos kaida mas di koalishonnan ku MPB. 

Durante e elekshon di Konseho Insular di dia 20 di mart 2019 MPB ta krese na voto pa yega na 40% di tur e votonan, loke ta resultá den kuater asiento. Desde 2019 Elvis Tjin-Asjoe i Nina den Heyer di MPB ta diputado den Kolegio Ehekutivo, ku ta konta ku respaldo di e koalishon MPB-UPB. Dia 30 di september 2020 MPB ta pèrdè un asiento ora Daisy Coffie, anteriormente lider di frakshon den Konseho Insular, a opta pa bira miembro independiente. Na november 2022 diputado den Heyer ta bandoná polítika despues di a anunsiá foi luna di yűli ku elo no partisipa na e siguiente elekshon. 

Den elekshon di 15 di mart 2023, bou di lider di partido nobo Hennyson Thielman, e partido ta pèrdè dos asiento i ta terminá ku 2.043 voto komo e di tres partido, despues di PDB i UPB. Dia 6 di aprel 2023 MPB i UPB ta firma un akuerdo di koalishon pa e siguiente Kolegio Ehekutivo di Boneiru. Seis luna despues e gobièrnu insular MPB-UPB a wòrdu manda kas ora konsehal Cyril Vrolijk a sostene un moshon di deskonfianza i a retirá di partido MPB.   

## Organisashon
* Lider di partido
** Elvis Tjin Asjoe (2013-2023)
** Hennyson Thielman (2023-presente)
*Lider di frakshon
** Elvis Tjin Asjoe (2015-2019)
** Daisy Coffie (2019-2020)
** Elvis Tjin Asjoe (2020-2021)
** Renate Domacassé (2021-2023)
** Humphrey (Juny) Wout (2023-2025)
** Hennyson Thielman (2025-presente)
Lista di partido politiko na Boneiru

E lista di **partido polítiko na Bonaire** ta duna un bista total di e partidonan politiko ku ta òf tabata aktivo den polítika boneriano, tantu riba nivel lokal i nashonal dentro di e konstelashon antiano komo riba nivel lokal desde 2010 bao di e status di entidat públiko di Hulanda. 
Boneiru konose un sistema multipartidista i formashon di gobièrnu insular usualmente ta rekerí un koalishon di dos o tres partido polítiko.

## Partido
### Aktivo
Desde 2011 e siguiente partido i movementu (t)a partisipa na elekshon nan ku a tuma lugá na Boneiru.
* 1 Tim magno
* 1 Union pa Pueblo
* Aliansa Kristian Boneriano (AKB)
* Partido Demokrátiko Boneriano (PDB)
* Era Nobo
* Frente Sosial Progresivo (FSP)
* Lista Soleana
* Movementu 21 (M21)
* Movementu Boneiru Liber (MBL)
* Movementu di Pueblo Boneriano (MPB)
* Union Patriótiko Boneriano (UPB)
* Union Revolushon Boneriano (URB)

### No-aktivo òf difuntu
* Accion Democratico Nobo (ADEN)
* Partido Akshon Nobo (PAN)
* Partido Auténtiko di Pueblo
* Partido Boneriano Sosial (Paboso)
* Partido Boneriano Uni (UNI)
* Partido Obrero Boneriano (POB)
* Partido Progresista Boneriano (PPB)
* Partido Pro Hustisia & Union (PHU)
* Partido Restructurá Antias (Boneiru) (PAR)
* Partido Sosialista (PS)
Black Power

**Black Power** (*[[Papiamentu]]*: Poder Pretu) ta un slogan polítiko i e término ta wòrdu asosiá
ku diferente ideologia ku kual e tin koherensia. E terminologia Black Power a wòrdu usá dor di varios movementu ku ta defende e derechi di hende pretu ront mundu, pero espesialmente dor di afroamerikanonan na Merka. 

Durante dékada sesenta i kuminsamentu di añanan setenta e movementu di Black Power a mantene un presensia prominente den sosiedat merikano. E tabata émfatisa e orguyo rasial i a krea institutonan kultural i polítiko pa defende i promove e interesnan kolektivo di siudadanonan pretu i promove nan balornan i garantisá nan outonomia.

## Mira tambe
* Trinta di Mei
* Black Lives Matter

## Referensia
Wikipedia na Papiamentu

**Wikipedia na Papiamentu** ta e edishon na idioma papiamentu di e ensiklopedia riba internet Wikipedia. E proyekto di Wikipedia na papiamentu ta ofisial desde 26 di mart 2006. Riba 6 di yüli 2020 tabatin alrededor di 1.981 artíkulo i mas di 10.000 usuario registrá (di kual solamente 18 por ser konsiderá "usuario aktivo").

## Ortografia
E ortografia di idioma papiamentu konosé dos variante ku ta rekonosí ofisialmente. E ortografia di papiamento na Aruba, basa riba prinsipionan etimológiko, ta usa mas tanto e lèternan *c* en *o*, mientras e ortografia di papiamentu na Kòrsou i Boneiru, basa riba prinsipionan fonológiko, ta usa mas tanto e leternan *k* en *u* i ta diferensiá den uso di aksento. Wikipedia na papiamentu ta permiti artíkulonan den ambos ortografia basta ku denter di e artíkulo ta mantene uniformidat den su ortografia.

## Desaroyo di e plataforma
Fin di 2024 a start na Aruba, komo promé lugá den region di Karibe, e proyekto  "Wikipedia na Aruba / Aruba na Wikipedia", bou di guia di un Wikipedian in Residence i un koordinadó. Su meta ta pa hasi kultura i herensia di Aruba i Karibe Hulandes aksesibel i visibel riba plataformanan di Wikimedia, partikularmente na idioma papiamentu. E ta boga pa fomenta un komunidat di Wikimedia vibrante, pa enkurashá hende pa komparti i desaroya konosementu. Aktualmente den desaroyo ta un vershon na papiamentu (ortografia di Aruba) di e Kennisplatform di Wikimedia Nederland, ku usuario i kontribuyente por konsulta ora di pregunta. 

E proyekto aki di dos aña ta un inisiativa di Wikimedia Nederland den kooperashon ku BNA, ANA, SMFA i UNOCA, i ta wòrdu finansiá pa e organisashon hulandes, Fonds voor Cultuurparticipatie.

## Sifranan

* 1.000 artíkulo - 12 di desèmber 2010
* 1.370 artíkulo - 12 di yüni 2014
* 2.100 artíkulo - 11 di aprel 2021
* 2.500 artíkulo - 10 di yüni 2022
* 3.500 artíkulo - 25 di òktober 2023
* 4.000 artíkulo - 16 di yüni 2024
* 4.500 artíkulo - 17 di mart 2025
* 5.000 artíkulo - 27 di novèmber 2025
*kantidat aktual di artíkulo

## Link eksterno
* Kennisplatform na Papiamento
Lista di partido politiko na Saba

Esaki ta un **lista di partido politiko na Saba**. Saba konose un sistema multipartidista, mientras den praktika e kandidat di partido polítiko ta chikitu.

## Partido
### Aktivo
Partidonan aktivo ta e partidonan ku a partisipa na diferente elekshon despues ku Saba a asumi e status di entidat públiko (*openbaar lichaam*) di Hulanda.
*Windward Islands People's Movement (WIPM) 
*Saba Labour Party (SLP)

### No-aktivo òf difunto
* Saba United Democratic Party (SUDP)
* Saba Democratic Labour Movement (SDLM)
* Saba United Party (SUP)
Premio Pipita di Kònkòmber

**Premio Pipita di Kònkòmber** ta un premio pa kultura, arte i literatura na Boneiru. 

E premio ta wordu otorgá anualmente na e persona o instansia ku di un manera o otro a destaká riba tereno kultural, artístiko o literario, partikularmente pa ku e idioma Papiamentu na Boneiru. Origen di e nomber di e premio ta un expreshon krioyo konosi na Papiamentu: *pipita di kònkòmber na bok'i mucha ta hende grande a but'e*.

E komishon Arte di Palabra Bonaire (ADPB) huntu ku gobiernu insular, sekshon kultura, arte i literatura (SKAL) a instituí e premio, kual a wordu otorgá na 2017 pa prome bes. Pa tres aña sigui e ganador di premio Pipita di Kònkòmber a wordu elegi pa e komishon ADPB alabes komo ganador pa Boneiru di e premio Tapushi Literario.

## Ganador
* 2017 - Rudy Domacassé, autor i poeta, pa su kontribushon na Papiamentu
* 2018 - Bonaire Youth Outreach Foundation, pa su organisashon di e kompetensia hubenil di Arte di Palabra
* 2019 - Ubaldo Anthony, songwriter i poeta, pa su letranan i poesia
* 2020 - Denise de Jongh-Rekwest, autor di buki di mucha, pa uso di idioma i ortografia di Papiamentu.

## Wak tambe
* Literatura hubenil di Karibe Hulandes
Animalnan protehi na Aruba

**Animalnan protehi na Aruba** ta un lista di 55 especie y clase di animal publica den e ‘Landsbesluit bescherming inheemse flora en fauna op Aruba’. E ley aki tin como meta pa duna proteccion na flora y fauna indigena di Aruba, cu ta sea bao presion di extincion o di cual un presencia duradero ta desea pa su valor ecologico.

Vigente desde 15 di augustus 2017 e landsbesluit ta incorpora e sortonan cu ta protehi a base di e Ordenansa pa Proteccion di Naturalesa (Natuurbeschermingsverordening 1995) y e Ordenansa di Medio Ambiente marino (Marien-milieuverordening). Alaves a hunta na esaki e sortonan cu ta resorta bao di e proteccion di e tratado di CITES y e SPAW-protocol.

Supervision y localisacion riba laman y e costanan di Aruba ta encargo di Warda Nos Costa huntu cu Cuerpo Policial Arubano. Mantencion di e reglanan riba tera ta den man di park rangers di Parke Nacional Arikok y e inspectornan di Departamento di Naturalesa y Medio Ambiente (DNM). 

## Animalnan protehi

 = peliger di extincion

## Wak tambe
* Dutch Caribbean Species Register

## Link externo
* Dutch Caribbean Biodiversity Database